CELEX: 32013R1114
Language: ro
Date: 2013-11-07 00:00:00
Title: Regulamentul (UE) nr. 1114/2013 al Comisiei din 7 noiembrie 2013 de modificare a Regulamentului (CE) nr. 1857/2006 cu privire la perioada de aplicare a acestuia

8.11.2013   
            
            
               RO
            
            
               Jurnalul Oficial al Uniunii Europene
            
            
               L 298/34
            
         REGULAMENTUL (UE) NR. 1114/2013 AL COMISIEI
   din 7 noiembrie 2013
   de modificare a Regulamentului (CE) nr. 1857/2006 cu privire la perioada de aplicare a acestuia
   COMISIA EUROPEANĂ,
   având în vedere Tratatul privind funcționarea Uniunii Europene, în special articolul 108 alineatul (4),
   având în vedere Regulamentul (CE) nr. 994/98 al Consiliului din 7 mai 1998 de aplicare a articolelor 92 și 93 din Tratatul de instituire a Comunității Europene anumitor categorii de ajutoare de stat orizontale (1),
   după publicarea unui proiect al prezentului regulament (2),
   după consultarea Comitetului consultativ privind ajutoarele de stat,
   întrucât:
   
               (1)
            
            
               Regulamentul (CE) nr. 1857/2006 al Comisiei (3) expiră la 31 decembrie 2013.
            
         
               (2)
            
            
               Prin comunicarea sa privind modernizarea ajutoarelor de stat în UE (4) din 8 mai 2012, Comisia a lansat o revizuire mai amplă a normelor privind ajutoarele de stat. În contextul acestei revizuiri, Regulamentul (CE) nr. 994/98 a fost modificat deja prin Regulamentul (UE) nr. 733/2013 al Consiliului (5). O serie de alte instrumente legislative relevante pentru evaluarea ajutoarelor de stat din sectorul agricol sunt încă în curs de revizuire, în special normele viitoare aplicabile dezvoltării rurale, noile orientări privind ajutoarele de stat în domeniul agricol și noul regulament general de exceptare pe categorii de ajutoare care va înlocui Regulamentul (CE) nr. 800/2008 al Comisiei (6). Adaptarea acestor instrumente nu se va putea finaliza înainte de expirarea Regulamentului (CE) nr. 1857/2006 sau ele nu vor fi încă pe deplin aplicabile la data de 1 ianuarie 2014. În scopul asigurării unei abordări coerente la nivelul tuturor instrumentelor din domeniul ajutoarelor de stat, este necesar, prin urmare, să se extindă perioada de aplicare a Regulamentului (CE) nr. 1857/2006 până la 30 iunie 2014.
            
         
               (3)
            
            
               Prin urmare, Regulamentul (CE) nr. 1857/2006 ar trebui modificat în consecință.
            
         
               (4)
            
            
               Este important să se asigure continuitatea implementării politicii de dezvoltare rurală și o trecere ușoară de la o perioadă de programare la următoarea. Este inevitabilă suprapunerea, pentru o anumită perioadă, a aplicării programelor de dezvoltare rurală și a dispozițiilor juridice corespunzătoare din perioada de programare 2007-2013 și din perioada de programare următoare. În acest context, statele membre pot, în anumite condiții, să continue să își asume angajamente în temeiul Regulamentului (CE) nr. 1698/2005 al Consiliului (7), după sfârșitul perioadei de programare 2007-2013, până la 31 decembrie 2015. Prin urmare, este necesar să se clarifice, în scopul certitudinii juridice, că, în cazul în care Regulamentul (CE) nr. 1857/2006 se referă la criteriile enunțate în Regulamentul (CE) nr. 1698/2005, criteriile respective ar trebui să continue să fie aplicabile pentru evaluarea ajutoarelor de stat în temeiul Regulamentului (CE) nr. 1857/2006 în cursul perioadei sale prelungite de aplicare, chiar și după intrarea în vigoare a unui nou regulament care va înlocui Regulamentul (CE) nr. 1698/2005.
            
         
               (5)
            
            
               Având în vedere prelungirea perioadei de aplicare a Regulamentului (CE) nr. 1857/2006, unele state membre ar putea dori să prelungească măsurile în temeiul cărora s-au prezentat informații sintetizate în conformitate cu articolul 20 din regulamentul respectiv. Pentru a reduce sarcina administrativă, este oportun să se prevadă că informațiile sintetizate referitoare la prelungirea măsurilor menționate trebuie considerate ca fiind deja notificate Comisiei, cu condiția să nu se aducă modificări de fond măsurilor în cauză.
            
         
               (6)
            
            
               Prezentul regulament ar trebui să intre în vigoare în ziua următoare datei publicării în Jurnalul Oficial al Uniunii Europene pentru a permite extinderea perioadei de aplicare a Regulamentului (CE) nr. 1857/2006 înainte de data de expirare a acestuia,
            
         ADOPTĂ PREZENTUL REGULAMENT:
   Articolul 1
   La articolul 23 alineatul (1) din Regulamentul (CE) nr. 1857/2006, paragraful al doilea se înlocuiește cu următorul text:
   
      „Se aplică de la 1 ianuarie 2007 până la 30 iunie 2014.”
   
   Articolul 2
   În cazul în care, în urma modificării Regulamentului (CE) nr. 1857/2006, un stat membru dorește să prelungească măsurile pentru care au fost prezentate Comisiei informații sintetizate, în conformitate cu articolul 20 din regulamentul menționat, informațiile sintetizate privind prelungirea acestor măsuri sunt considerate a fi fost comunicate Comisiei, cu condiția să nu fi fost aduse modificări de fond acestor măsuri.
   Articolul 3
   În cazul în care Regulamentul (CE) nr. 1857/2006 se referă la criteriile enunțate în Regulamentul (CE) nr. 1698/2005, criteriile respective continuă să fie aplicabile pentru evaluarea ajutoarelor de stat în temeiul Regulamentului (CE) nr. 1857/2006 în cursul perioadei sale prelungite de aplicare, chiar și după intrarea în vigoare a unui nou regulament care va înlocui Regulamentul (CE) nr. 1698/2005.
   Articolul 4
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 7 noiembrie 2013.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 142, 14.5.1998, p. 1.
   
      (2)  JO C 227, 6.8.2013, p. 1.
   
      (3)  Regulamentul (CE) nr. 1857/2006 al Comisiei din 15 decembrie 2006 privind aplicarea articolelor 87 și 88 din tratat ajutoarelor de stat pentru întreprinderile mici și mijlocii care își desfășoară activitatea în domeniul producției de produse agricole și de modificare a Regulamentului (CE) nr. 70/2001 (JO L 358, 16.12.2006, p. 3).
   
      (4)  Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor, Modernizarea ajutoarelor de stat în UE, 8.5.2012, COM(2012) 209 final.
   
      (5)  Regulamentul (UE) nr. 733/2013 al Consiliului din 22 iulie 2013 de modificare a Regulamentului (CE) nr. 994/98 de aplicare a articolelor 92 și 93 din Tratatul de instituire a Comunității Europene anumitor categorii de ajutoare de stat orizontale (JO L 204, 31.7.2013, p. 11).
   
      (6)  Regulamentul (CE) nr. 800/2008 al Comisiei din 6 august 2008 de declarare a anumitor categorii de ajutoare compatibile cu piața comună în aplicarea articolelor 87 și 88 din tratat (Regulament general de exceptare pe categorii de ajutoare) (JO L 214, 9.8.2008, p. 3).
   
      (7)  Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) (JO L 277, 21.10.2005, p. 1).